
Резюме: В доклада се изследва връзката между енергийния преход, геополитиката и частните военни и охранителни компании (ЧВОК). Повишеното търсене на критични суровини в нестабилни региони налага трансформация на западните ЧВОК. От наемнически структури те се превръщат в строго регулирани организации за управление на риска, пазещи ресурсите и социалния лиценз на корпорациите чрез деескалация и спазване на стандартите за правата на човека.

Abstract: The report explores the nexus between energy transition, geopolitics, and private military and security companies (PMSCs). The increased demand for critical raw materials in unstable regions is forcing Western PMSCs to transform from mercenary structures into highly regulated risk management organizations that safeguard resources and the social license of corporations through de-escalation and compliance with human rights standards.

УВОД
Императивите на глобалния климатичен дневен ред и последващият енергиен преход катализират структурна трансформация в геополитическата архитектура и международната сигурност. Преходът към икономика, зависима от критични суровини, предефинира стратегическата стойност на региони в глобалния Юг. Поради слабите институции в тези държави, осигуряването на доставките става приоритет за сигурността на индустриализираните нации.
Настоящият анализ има за цел да изследва структурната трансформация на глобалното търсене на ресурси и последващата доктринална и оперативна адаптация на западния корпоративен модел за сигурност, с фокус върху симбиозата между енергийния преход, геополитическото съперничество и приватизацията на сигурността. В доклада се защитава хипотезата, че в отговор на високорисковата среда, съвременният западен модел на ЧВОК е еволюирал от инструмент за кинетична намеса в сложен, строго регламентиран механизъм за управление на риска. Тази дефанзивна трансформация е решаваща за гарантиране на инвестициите и поддържане на корпоративната обществена легитимност, макар да остава уязвима към макро-политическата нестабилност на приемащите държави.
1. Структурна трансформация на глобалното търсене
Глобалният консенсус за постигане на въглеродна неутралност и смекчаване на климатичните промени до 2050 г. изисква експоненциално увеличение на добива на критични суровини. Производството на технологии за чиста енергия – вятърни турбини, слънчеви панели, електропреносни мрежи и батерии за електрически превозни средства – притежава изключително висока материална интензивност и зависи критично от минерали като литий, кобалт, никел, манган, графит, мед и редкоземни елементи. Институционалните прогнози сочат, че само търсенето на литий и кобалт може да нарасне с над 500% до 2050 г., за да задоволи базовите нужди на зелената икономика [1].
Тази нова ресурсна парадигма се характеризира с географска концентрация, която значително надвишава тази на конвенционалните въглеводороди. Африканският континент се очертава като централна геополитическа арена. Към настоящия момент Африка концентрира 77% от световното производство на платина, 76% от кобалта, 65% от мангана и 44% от хрома. Демократична република Конго (ДРК) самостоятелно генерира над 70% от световния добив на кобалт, докато т.нар. „литиев триъгълник“ (Боливия, Аржентина, Чили) държи повече от половината от доказаните световни резерви на литий. Очаква се през следващите двадесет и пет години глобалните приходи от добива само на четири ключови минерала – мед, никел, кобалт и литий – да достигнат 16 трилиона щатски долара [2]. Проблемът със сигурността на доставките се задълбочава от факта, че рафинирането и металургичната обработка на тези материали са силно монополизирани. Въпреки политическите декларации за диверсификация, данните в Таблица 1 показват обратната тенденция.
Таблица 1:
Геополитическа концентрация във веригите за доставка на енергийни минерали (2020 – 2024 г.) [2], [3]
	Етап от веригата на доставки
	Концентрация (Топ 3 държави) - 2020 г.
	Концентрация (Топ 3 държави) - 2024 г.
	Стратегически доминант

	Добив на енергийни минерали
	73%
	77%
	ДРК (Кобалт), Индонезия (Никел), Китай (Редкоземни елементи, Графит) 

	Преработка и рафиниране
	82%
	86%
	Китай – абсолютен доминант (над 68% от никела, 59% от лития, 40% от медта, 73% от кобалта)



Тази архитектура на веригата на доставки създава стратегически критични точки. Експортни рестрикции, производствени аварии, локални въоръжени конфликти или ресурсен национализъм във всеки един доминиращ възел могат да предизвикат ценови шокове от 500% до 10 000%, да дерайлират енергийния преход и да нанесат тежки щети на глобалната икономика [3].
Секюритизацията на критичните суровини не произтича единствено от ролята им в гражданската зелена икономика, а от основното им значение за модерния военнопромишлен комплекс. Материалите, необходими за енергийния преход, са класифицирани като технологии с двойна употреба. Тяхната липса директно компрометира отбранителните способности и военната мобилност на държавите. Взаимовръзката между индустриалните минерали и отбранителните системи, представени в таблица 2, създава сложна матрица на технологични зависимости, където нито един материал не може самостоятелно да осигури пълна бойна способност, но липсата на който и да е от тях води до системен срив.
Таблица 2:
Стратегически профил на ключови критични минерали – двойна употреба и геополитически уязвимости [3], [4]
	Критичен минерал
	Приложение в енергийния преход / Цивилен сектор
	Военно и отбранително приложение
	Стратегически риск и уязвимост

	Кобалт
	Литиево-йонни батерии, системи за съхранение на енергия
	Високотемпературни суперсплави за двигатели на бойни самолети
	Висока концентрация на добив в конфликтни зони (ДРК)

	Графит
	Ключов аноден материал за батерии за електромобили 
	Литиево-йонни батерии за дронове и лутащи се боеприпаси 
	Абсолютна доминация на Китай в преработката и производството на аноди

	Галий
	Полупроводници, информационни и комуникационни технологии
	Високомощни радиочестотни радари, увеличаващи обсега
	Обект на целенасочени експортни рестрикции от страна на Китай

	Германий
	Оптични влакна, соларни клетки
	Инфрачервена оптика, термални камери, системи за насочване на ракети
	Използва се като геополитически инструмент за икономическа принуда

	Титан
	Индустриални приложения, гражданска авиация
	Структурни компоненти на изтребители от пето поколение 
	Уязвимост на дългосрочните договори за доставка от външни шокове

	Волфрам
	Електроника, индустриални инструменти
	Бронебойни снаряди, кинетични танкови боеприпаси
	Силна зависимост от несъюзнически рафинерии и производствени мощности



Поради това припокриването на интересите на екологичната устойчивост и националната отбрана, сигурността на доставките вече не е просто търговски въпрос, а доктринален императив на държавната политика. В отговор на агресивната политика на експортен контрол върху галий, германий и редкоземни метали от страна на Китай (въведена през 2024–2025 г. като отговор на търговските рестрикции от САЩ), западните правителства ускоряват мащабни индустриални политики. Актове като Inflation Reduction Act (IRA) в САЩ и Critical Raw Materials Act в ЕС илюстрират как ресурсите предефинират геополитическите съюзи [5]. Този феномен категорично измества фокуса от догмите на свободната търговия към парадигмата „секуритизация на ресурсите“, където достъпът до минерали се гарантира чрез интегриране на дипломатически, икономически и военни лостове.
2. Еволюция на корпоративния модел за сигурност – хибридната сигурност
Тъй като основните находища на критични минерали се намират в развиващи се държави със слаба институционална рамка, западните добивни компании са изложени на изключително високи оперативни рискове – от въоръжени бунтове, тероризъм и локални конфликти до социални вълнения, нелегален добив и радикален ресурсен национализъм. За да защитят мултимилиардните си инвестиции, транснационалните корпорации все повече разчитат на ЧВОК.
Исторически, ролята на частните военни актьори в постколониална Африка и по време на Студената война се свързва с директно участие във въоръжени конфликти, наемничество и смяна на режими [6]. Днес западният корпоративен модел на ЧВОК е претърпял институционална, правна и доктринална метаморфоза, предизвикана от промените в международната среда след конфликтите в Ирак и Афганистан, както и от засиления обществен натиск за отчетност. Съвременните западни ЧВОК са легитимни бизнес субекти, опериращи според сложни корпоративни стандарти. Вместо предоставянето на кинетични военни операции, техният фокус е изместен към управление на риска, логистична подкрепа, разузнавателна дейност, киберсигурност, обучение на местни сили и консултантски услуги. Този преход към некинетични функции се дължи на факта, че използването на нападателна сила от частни субекти създава недопустими правни и репутационни рискове за техните корпоративни клиенти. Този западен корпоративен подход рязко контрастира с руския модел на ЧВОК, който интегрира концепцията за рефлексивен контрол. При руския модел частните военни актьори се използват като инструмент на държавната стратегия за създаване на несигурност, манипулиране на информационната среда и проектиране на кинетична сила. Макар дълго време тази проекция да разчита на доктрината за правдоподобно отрицание, със създаването на структури като „Африкански корпус“ руският модел еволюира към открита интеграция и директен държавен контрол. Докато руските паравоенни формации се използват за дестабилизираща геополитика, западните ЧВОК функционират като дефанзивен външен изпълнител, чиято цел е да минимизира прекъсванията на бизнес операциите при стриктно спазване на международното хуманитарно право.
Добивът на критични минерали често се осъществява в т.нар. среди на хибридна сигурност, които се характеризират със слаб държавен капацитет, липса на ефективен монопол върху употребата на сила и едновременното присъствие на множество актьори – национални въоръжени сили, нерегулирани местни милиции, въоръжени бунтовнически групи, частни охранителни компании и международни контингенти [7]. В такава среда границите между публичната и частната сигурност са размити, а отговорността за нарушения често е трудно проследима. В подобни условия най-ценният нематериален актив на западната добивна компания е нейният социален лиценз за опериране – неформалното одобрение и приемане на корпоративните дейности от страна на местните общности [8]. Лошото управление на сектора за сигурност, особено когато ЧВОК или държавните сили, наети от корпорацията, проявяват непропорционална сила или нарушават човешките права, неминуемо разпалва локални конфликти, подхранва радикализма и води до масови протести. Последствията от загубата на социалния лиценз не са само репутационни, а носят директен финансов риск. Нарушенията водят до оттегляне на инвеститорите, невъзможност за получаване на финансиране от международни финансови институции, срив в пазарната капитализация, блокиране на активи и потенциални наказателни или граждански съдебни преследвания в юрисдикциите на компаниите-майки [7].
За да управлява тези рискове, западният модел наложи архитектура на съответствие, базирана на няколко основни международни инструмента и стандарти, които имат задължителен характер при сключването на договори за охрана:
1.	Документът от Монтрьо. Този основополагащ международен документ дефинира правните задължения на държавите във връзка с операциите на ЧВОК по време на въоръжен конфликт, постановявайки категорично, че държавите не могат да дерогират своите задължения по международното хуманитарно право чрез аутсорсинг на сигурността [9].
2.	Доброволни принципи за сигурност и права на човека. Инициатива на множество заинтересовани страни, задължаваща транснационалните добивни компании да оценяват рисковете, свързани със сигурността, и да гарантират, че наетите от тях публични или частни сили за сигурност не нарушават човешките права. Този стандарт изисква предварителни проверки на охранителния персонал и интеграция на принципите за деескалация [7].
3.	Международен кодекс за поведение на доставчиците на частни услуги за сигурност (ICoCA). Механизъм за сертифициране, който изисква прозрачност, отчетност и спазване на човешките права. ICoCA дефинира строги правила за употребата на сила, постановявайки, че тя трябва да бъде използвана само когато е строго необходимо и да бъде пропорционална на заплахата. Използването на огнестрелно оръжие е разрешено изключително в условията на неизбежна самоотбрана или защита на други лица от непосредствена заплаха за живота, никога като средство за репресия [7].
4.	ISO 18788 – Система за управление на операции по частна сигурност. Този стандарт гарантира, че ЧВОК интегрират защитата на човешките права в своята оперативна структура, контролират строго подбора на персонал, управлението на оръжия и процесите по докладване на инциденти [10].
Тази мрежа от стандарти превръща ЧВОК от потенциален източник на риск в инструмент за неговото смекчаване. Практиките за сигурност спомагат за деескалация на напрежението с местните общности, стабилизират производството и синхронизират оперативните реалности с глобалните политики за устойчиво развитие.
Илюстрация на сложната пресечна точка между глобалното търсене на критични минерали, макроикономическите сътресения, енергийния преход и операциите в среда на хибридна сигурност е мината за естествен графит „Балама“ в провинция Кабо Делгадо, Мозамбик. Проектът се оперира от базираната в Австралия компания Syrah Resources. Мината „Балама“ е стратегически актив от глобално значение. Тя притежава едни от най-големите доказани резерви на висококачествен естествен графит в света, с производствен капацитет от 350 000 тона годишно и прогнозен живот на експлоатация от над 50 години [11]. Графитът е ключовият аноден материал за литиево-йонните батерии, необходими за енергийния преход. Тъй като Китай исторически доминира световната преработка на графит, създаването на алтернативна верига за доставки е приоритет за Запада. Този приоритет е материализиран чрез безпрецедентната финансова подкрепа от страна на правителството на САЩ. Проектът получава финансиране под формата на заеми от Американската корпорация за международно финансиране на развитието (US DFC) и грантове от Министерството на енергетиката на САЩ. Целта е да се създаде напълно интегрирана, независима от геополитически опоненти верига на доставки – от извличането на суровината в Мозамбик до съоръжението за дълбока преработка (активен аноден материал) във Видалия, щат Луизиана (САЩ) [12].
Оперативната среда на мината е класически пример за хибридна сигурност. Провинция Кабо Делгадо е богата на ресурси, но страда от дълбока структурна бедност и слаб държавен контрол. От 2017 г. регионът е обхванат от ислямистки бунт, довел до стотици хиляди вътрешно разселени лица и парализа на множество икономически проекти. За овладяване на кризата в региона оперират комплекс от сили – мозамбикската армия, международни военни контингенти и широк спектър от частни охранителни компании, наети да пазят минните и енергийни инфраструктури [7]. През последното тримесечие на 2024 г. в Мозамбик се провеждат общи избори. Оспорваните резултати предизвикват масови национални протести, стачки и политическа дестабилизация, което силно ограничава капацитета на държавния апарат. Паралелно с националната криза, малка група местни фермери инициира незаконни протести около мината „Балама“, мотивирани от исторически недоволства, свързани с процесите по презаселване и компенсации за земеделски земи [13]. Възползвайки се от слабостта на националните и провинциалните власти, протестиращите ефективно блокират достъпа до мината, спират логистиката на доставките и прекъсват производствения процес. Въпреки че протестите са предимно мирни, без опити за умишлено саботиране на оборудването, държавните сили за сигурност се оказват неспособни да възстановят върховенството на закона и свободата на движение. Изправена пред логистична парализа, Syrah Resources е принудена да обяви състояние на форсмажор съгласно минното си споразумение с правителството.
В тази ситуация се разгръща изцяло парадигмата на западния модел на корпоративна сигурност. Компанията евакуира по-голямата част от оперативния си персонал, но оставя на обекта пълно присъствие на наети сили за сигурност, чиято единствена задача е да защити критичната инфраструктура чрез пасивно възпиране, без да провокира ескалация на насилието [13]. За разлика от подходите в миналото, когато минните компании можеха да разчитат на агресивни действия от страна на нерегулирани въоръжени групи или държавни сили за разпръскване на протести, корпоративната охрана на Syrah оперира при зададени от стандартите ограничения. Охранителните операции са подчинени на изискванията на американското финансиране, които включват съответствие със стандартите на Международната финансова корпорация за здраве, безопасност и сигурност на общностите. Всяка употреба на сила срещу мирни протестиращи би довела до мигновена загуба на сертификати, суспендиране на американските заеми и щети върху рейтинга на компанията. Вместо употреба на кинетична сила, корпорацията избира пътя на деескалацията, продължителен диалог с местните лидери и търсене на решение по съдебен път.
Казусът „Балама“ демонстрира ясно парадоксалния успех и структурните ограничения на западния корпоративен модел на ЧВОК в контекста на енергийния преход. От една страна, моделът се доказва като изключително успешен по отношение на защитата на човешките права и избягването на хуманитарни кризи. Рестриктивните правила за използване на сила и фокусът върху деескалацията предотвратяват превръщането на един трудов и аграрен спор в кървав конфликт. Това предпазва репутацията на компанията, запазва нейния дългосрочен социален лиценз за опериране в очите на местната общност и гарантира запазването на доверието на международните финансови институции. Фактът, че компанията продължава да поддържа локални инициативи дори по време на кризата, затвърждава този ангажимент [14]. От друга страна, казусът разкрива стратегическата уязвимост на веригите за доставки за енергийния преход. Модерната корпоративна сигурност е проектирана да пази периметъра на активите и да управлява микро-рисковете, но тя няма мандат, легитимност, нито оперативен капацитет да решава макро-политически кризи, логистични блокади извън концесионната територия или разпад на държавността. Сравнително малката локална блокада, възползваща се от вакуума на националната държавна власт, успява да парализира стратегически актив, жизненоважен за западната верига на доставки на електромобили, подчертава тази слабост. Спирането на производството води директно до неизпълнение по държавните американски заеми, което налага спешни преговори за дерогация. Това доказва, че докато западните ЧВОК са еволюирали до дефанзивни структури, самото глобално търсене на критични минерали остава заложник на политическата крехкост на приемащите държави. Регулаторното усъвършенстване на ЧВОК не може да компенсира липсата на функционираща държава, способна да гарантира върховенството на закона.
ЗАКЛЮЧЕНИЕ
Императивите на глобалния енергиен преход генерират разместване в центровете на геополитическо влияние, трансформирайки критичните минерали в новата валута на международната мощ. Взаимосвързаността между зелените технологии и модерните отбранителни системи гарантира, че достъпът до суровини като кобалт, литий, графит и редкоземни елементи ще диктува доктрините на националната сигурност през следващите десетилетия. Тъй като добивът на тези стратегически материали е географски концентриран предимно в развиващи се държави със сериозен дефицит на институционален капацитет, управлението на сигурността в тези зони се превръща в най-критичното нетехнологично предизвикателство пред декарбонизацията на икономиката. Западният корпоративен модел на частни военни и охранителни компании демонстрира изключителна еволюционна адаптивност към тези нови реалности. Дистанцирайки се от историческото бреме на наемничеството, кинетичните интервенции и агресивното проектиране на сила, съвременните западни ЧВОК са се трансформирали във високоспециализирани организации за управление на риска. Тяхната интеграция в глобалната нормативна рамка – чрез строгото спазване на стандарти като ISO 18788, Доброволните принципи за сигурност и права на човека и Документа от Монтрьо – не е просто етична фасада, а екзистенциално изискване. Този модел на съответствие е директно наложен от международния финансов капитал и императивите за отчетност, без които осъществяването на мащабни индустриални проекти е невъзможно. Казусът с добива на графит в мината „Балама“ в Мозамбик недвусмислено показва, че корпоративната сигурност играе ролята на буфер в зоните на хибридна сигурност. Тя осигурява защита на критичната инфраструктура без да компрометира правата на човека, оперирайки в строг, дефанзивен регулаторен конструкт, който приоритизира деескалацията и запазването на социалния лиценз пред употребата на сила.
Въпреки това, моделът разкрива своите присъщи ограничения. Корпоративната сигурност е способна ефективно да смекчи рисковете на микро-ниво и да предотврати нарушения на човешките права, но тя остава безсилна пред макро-политическата нестабилност и структурната слабост на приемащите държави. Стратегическата устойчивост на веригите за доставки за енергийния преход ще остане уязвима, докато съществува симбиозата между високотехнологичното търсене на Запада и геополитическата крехкост на глобалния Юг. Бъдещето на зелената трансформация в крайна сметка зависи не само от технологичните иновации или регулаторните рамки на корпоративната сигурност, но и от намирането на устойчив баланс между глобалния глад за ресурси и изграждането на ефективен държавен капацитет в регионите, от които тези ресурси произхождат.

